Свет моцна змяніўся, колькасць фактараў, якія не спрыяюць нашаму здароўю, няўхільна расце. Наяўнасць аўтамабіля, магчымасць рабіць пакупкі ў інтэрнэце зніжае нашу фізічную актыўнасць, а таксама вядзе да адасобленасці і адзіноты. Сёння адны людзі проста не выходзяць з дому, іншыя аказваюцца непатрэбнымі на рынку працы. На нашых вачах знікаюць і нараджаюцца прафесіі, а мы не заўсёды паспяваем да гэтага прыстасавацца. Стрэс і страх становяцца нашымі спадарожнікамі, і трэба вучыць людзей супрацьстаяць гэтаму, іначай рана ці позна яны трапяць на бальнічны ложак.